Litauiske Zaneta Petokaitiene er tidligere sesongarbeider som opplevde seg utnyttet av en norsk arbeidsgiver. Sammen med flere andre utenlandske sesongarbeidere, jobbet Petokaitiene som bærplukker på en norsk gård i 2016.
I arbeidskontrakten sto det en henvisning til en såkalt akkordlønn, altså lønn basert på kilopris. Akkordlønn er lovlig, men bare så lenge arbeiderne tjener over minstelønnssatsen per time. Dette var ikke tilfellet for arbeiderne ved den aktuelle gården, sier hun.
Da arbeiderne konfronterte bonden med at de ønsket minstelønn i henhold til norsk lov, ble de ifølge Petokaitiene møtt med trusler.
– Han sa at dersom vi kontaktet myndighetene, ville det ta veldig lang tid før vi fikk lønn, og at han kom til å gå konkurs.
Bærbonden avviser at han truet arbeidstakerne. Han mener arbeiderne prøvde å utnytte at det var gjort en formell feil i kontrakten.
– Satsen som var oppgitt i kontrakten var en nettosats etter innkvartering. Her skulle det vært oppgitt en bruttosats inkludert innkvartering, samt at det var anledning til å trekke i lønn for innkvartering. I den forbindelse ble det sagt at det var fare for konkurs hvis alle ansatte valgte å utnytte situasjonen. Dette var en reell bekymring, sier den aktuelle bonden til VG.